Åpen bandekrig raser i København
En ny bande som kaller seg Loyal to Familia (LTF) har dukket opp og forsøker nå å hevde seg mot Bandidos og andre etablerte gjenger. Politiet i den danske hovedstaden sliter med å finne årsakene til konflikten. - Jeg har ikke noe svar på hvorfor dette skjer. Men LTF forsøker trolig å vise omverdenen at de står sammen og er organiserte, sier Michael Ask ved det danske politiets nasjonale etterforskningssenter til nyhetsbyrået TT.LTFs hovedmotstander er VHK, Værebros Hårde Kerne, oppkalt etter et område nordvest for Københavns sentrum. - Samtidig har vi også konflikter mellom Bandidos og flere andre gjenger, forteller Michael Ask. Han tror det kan dreie seg om en kamp om andeler av narkotikamarkedet i den danske hovedstaden. - Til en viss grad handler det også om beskyttelsespenger og om trusler mot næringslivet, tilføyer den danske polititalsmannen. Hans kollega Jørgen Skov i København-politiet sier den væpnede konflikten trappes opp etter prinsippet øye for øye, tann for tann. - Det oppstår en hevnspiral, der man tar hevn for hevnens skyld, sier Skov til avisen Berlingske Tidende.Ifølge avisen Ekstra Bladet er det siden nyttår avfyrt minst 166 skudd på åpen gate i Danmark, fordelt på 25 ulike episoder. Men det hører med til historien at bandefolkene sjelden treffer, det er derfor tallet på drepte og skadde ligger forholdsvis lavt. De slipper heller ikke alltid unna politiet. Tidligere denne måneden ble ni menn framstilt for varetektsfengsling, siktet for handel med opp til 31 kilo hasj, etter at de ble pågrepet i en storaksjon i Ballerup-området i København. Politiets strategi er ifølge Michael Ask å la gjengene få minst mulig fred til å drive sin kriminelle virksomhet. Det minste feiltrinn kan føre til pågripelse, og på denne måten har man greid å få pågrepet 26 sentrale personer.
To mennesker er drept og elleve er skadd, og minst 25 ganger er det avfyrt skudd. Det raser åpen krig mellom rivaliserende kriminelle gjenger i København.